Konvansyon Lo Drwa Zanfan | NCC | Seychelles National Council for Children\nKonvansyon Lo Drwa Zanfan\nAdopte par Lasanble Zeneral Nasyon Ini le 20 Novanm 1989.\nREZIMEN PROVIZYON PRENSIPAL\nPrefas i kouver bann prensip debaz Nasyon Ini ek provizyon spesifik serten trete ek proklanmasyon drwa imen. I reafirm lefe ki zanfan, akoz zot vilnerabilite, zot bezwen swen spesyal ek proteksyon e i met gran lanfaz lo swen primer e sa responsabilite lafanmiy koman protekter. Sa prefas i osi reaffirm sa bezwen legal e lezot proteksyon ki en zanfan i bezwen avan e apre son nesans, lenportans respe pour valer kiltirel kominote sa zanfan, e rol premordyal korperasyon enternasyonal dan proteksyon drwa zanfan.\nDefinisyon en zanfan - En zanfan i ganny konsidere konman en zanfan letan i ankor anba laz 18 an, amwen ki lalwa nasyonal i rekonnet laz mazorite pli boner ki 18 an.\nNon–diskriminasyon - Tou bann drwa i aplikab pour tou zanfan san leksepsyon. I devwar e lobligasyon Leta pour protez zanfan kont nenport form diskriminasyon e pour pran aksyon pozitiv pour promouvwar zot drwa.\nByennet en zanfan - Tou aksyon konsernen en zanfan i pran antyerman an kont son byennet ek lentere. I devwar Leta pour fourni sa zanfan swen adekwat letan paran, oubyen lezot dimoun ki annan responsibilite sa zanfan pa arive fer li.\nLenplimantasyon bann drwa - I devwar Leta pour fer tou son mye pour enplimant bann drwa ki trouve dan sa Konvansyon.\nGidans paran e kapasite devlopman en zanfan - Leta i devret respekte drwa ek responsibilite paran e fanmiy pour fourni gidans apropriye ki dan byennet devlopman en zanfan.\nSirvivans ek devlopman - Sak zanfan i annan en drwa a lavi e Leta i annan en lobligasyon pour asir sirvivans ek devlopman sak zanfan.\nNon ek nasyonalite - I drwa en zanfan pour li ganny en non ler i ne. I drwa sa zanfan pour ganny en nasyonalite e, i son drwa otan ki posib, pour li konn son paran e i son drwa pour li ganny okipe par son paran.\nPrezervasyon lidantite - Leta i annan en lobligasyon pour li protez, e si neseser, re-etabli laspe debaz lidantite en zanfan. Sa i enkli son non, nasyonalite e lyen familyal.\nSeparasyon avek paran - I drwa en zanfan pour li viv e reste avek son paran, amwen ki sa i ganny trouve enkonpatib avek byennet e lentere sa zanfan. I osi drwa sa zanfan pour reste e gard kontak avek tou le de paran si i’n separe avek enn ouswa tou le de paran.\nReinifikasyon familyal - Tou zanfan ek zot paran i annan drwa kit nenport pei pour retourn dan zot pei natal pour bann rezon reinifikasyon, rankont ouswa pour gard sa relasyon zanfan – paran.\nTransfer ilegal e non-retour - I devwar Leta pour anpes paran ouswa en lot dimoun kidnap e gard en zanfan a letranze.\nLopinyon zanfan - I drwa en zanfan pour li eksprim son lopinyon libreman e ki son lopinyon i ganny pran an kont dan nenport keksoz ouswa prosedir ki konsern li.\nLiberte lekspresyon - I drwa en zanfan pour eksprim son pwennvi, rod lenformasyon, propoz lide ouswa lenformasyon ki i konnen, san pran kont bann frontier ouswa baryer.\nLiberte panse, konsyans e relizyon - Leta i devret annan respe pour liberte panse, konsyans e relizyon en zanfan , sou rezerv gidans apropriye bann paran.\nLiberte lasosyasyon - Tou zanfan i annan en drwa pour rakontre lezot zanfan / dimoun, zwenn ouswa form bann lasosyasyon.\nProteksyon lavi prive - Zanfan i annan drwa ganny proteze kont lenterferans avek zot lavi prive, fanmiy, lakour e korespondans e kont difarmasyon ek kalonmni.\nAkse avek lenformasyon apropriye - Leta pou asir akse bann zanfan avek lenformasyon ek resours materyel sorti kot bann sours divers e i pou ankouraz lamas medya pour difiz lenformasyon ki pou benefis sa zanfan lo nivo sosyal e kiltirel e osi pran mezir neseser pour protez zanfan kot resours materyel ki kapab koz danze.\nResponsabilte paran - Paran i annan sa responsabilite primordyal pour elve e fer grandi son zanfan e zot ganny siport Leta pour sa. Leta i fourni paran avek lasistans apropriye pour ed li elve e fer grandi son zanfan.\nProteksyon kont labi e neglizans - Leta pour protez zanfan kont tou form move tretman par paran ek lezot dimoun ki annan responsabilite sa zanfan e i pou met an plas bann progranm sosyal ki apropriye pour anpes labi e move tretman lo bann viktim.\nProteksyon en zanfan ki napa fanmiy - Leta i oblize fourni proteksyon spesyal pour bann zanfan ki napa sa lanvironnman familyal e i osi son devwar pour asire ki lezot mwayen tel ki lezot swen familyal apropriye ouswa lenstitisyon i disponib dan bann ka parey.\nLadopsyon - Dan bann pei kot ladopsyon i legal ouswa ganny rekonnet, ladopsyon i ganny fer selman dan lentere sa zanfan, e avek lotorizasyon lotorite konpetan e konsernen e an prenan kont sekirite sa zanfan.\nZanfan refizye - Proteksyon spesyal i ganny donnen pour en zanfan refizye oubyen en zanfan ki pe rod stati refizye. I devwar Leta pour korpore avek bann lorganizasyon ki fourni bann tel proteksyon ek lasistans.\nZanfan avek dezabilite - En zanfan avek dezabilite i merit ganny swen spesyal, ledikasyon e formasyon pour ed li viv en lavi ere, onnet e avek dinyite. Sa ava ed sa zanfan ganny sa konfidans dan limenm e entegre li byen sosyalman.\nLasante ek servis lasante - I drwa en zanfan pour li ganny pli o standar lasante e swen medical posib. Leta i devret met plis lanfaz lo bann provizyon primer ek prevansyon swen lasante, lo ledikasyon lasante piblik e lo rediksyon tau mortalite anfanten. Zot bezwen ankouraz korperasyon enternasyonal lo sa nivo e asire ki okenn zanfan pa ganny prive akse avek servis lasante ki efektif.\nEvalyasyon regilye bann landrwa plasman - Landrwa kot zanfan ki’n ganny plase par Leta pour rezon swen, proteksyon ouswa tretman, i devret ganny evalye regilyerman.\nSekirite Sosyal - I drwa en zanfan pour li benefisye anba sistenm sekirite sosyal, ki konpri lasirans sosyal.\nStandar lavi - I drwa en zanfan pour annan en standar lavi apropriye avek son devlopman fizik, mantal, spirityel, moral e sosyal. Paran i annan sa responsabilite primordyal pour asire ki son zanfan i annan en standar lavi adekwa. I devwar Leta pour fer sir ki sa i ganny realize e ki i le ka. Responsabilite Leta i kapab enkli donn lasistans materyel paran ek zanfan.\nLedikasyon - I drwa en zanfan pour li ganny ledikasyon, e i devwar leta pour asire ki ledikasyon primer i gratwi e obligatwar, ki i ankouraz diferan form ledikasyon segonder aksesib pour sak zanfan e fer ledikasyon pos segonder disponib ouswa alaporte tou zanfan ki annan sa kapasite kontinyen etidye a bann nivo pli avanse. Disiplin skoler i devre konsistan avek drwa e dinyite en zanfan. Leta i devret angaz li dan bann korperasyon enternasyonal pour enplimant sa drwa.\nLobzektif Ledikasyon - Ledikasyon i devret annan pour lobzektif devlopman personnalite, talan, abilite mantal e fizik en zanfan o maksimonm. Ledikasyon i devret pe prepar sa zanfan pour en lavi adilt aktif dan en sosyete lib e devlop respe pour paran sa zanfan, son prop lidantite kiltirel, langaz e valer, e pour valer kiltirel lezot.\nZanfan popilasyon endizenn - Zanfan sorti dan kominote minoriter ouswa popilasyon endizenn, zot annan drwa apresye zot prop kiltir e met an aplikasyon zot relizyon ek langaz.\nAktivite Lwazir, rekreasyonnel e kiltirel - I drwa en zanfan pour li pour apresye lwazir, pour zwe e partisip dan bann aktivite kiltirel e artistik.\nTravay anba laz - I drwa en zanfan pour li ganny proteze kont nenport travay ki poz en danze pour son lasante, ledikasyon e devlopman. Leta i devret etabli laz minimonm pour lanplwa e regilariz kondisyon travay.\nLabi drog - Tou zanfan i devret ganny proteze kont litilazasyon drog e zot devret osi ganny anpese pour partisip dan prodiksyon ek distribisyon sa bann sibstans/drog.\nLeksplwatasyon seksyel - Leta i devret protez zanfan kont labi e leksplwatasyon seksyel, ki enkli prostitisyon e pornografi.\nLavant, trafik e kidnaping zanfan - I devwar Leta pour fer tou sa ki dan son kapasite pour anpes lavant, trafik e kidnapping bann zanfan.\nLezot form leksplwatasyon - I drwa en zanfan pour li ganny proteze kont nenport form leksplwatasyon ki kapab poz danze pour okenn laspe son byennet ki pa kouver dan lartik 32, 33, 34 e 35.\nTortir e privasyon liberte - Okenn zanfan pa devret ganny tortire, sibir move ouswa tretman kriyel, pinisyon, arestasyon ilegal oubyen privasyon liberte. Pinisyon kapital e lanprizonnman a vi san posibilite ganny large, i enterdi pour bann lofans ki’n ganny komet par zanfan anba 18 an. Nenport zanfan ki ganny prive son liberte pou ganny separe avek bann adilt, amwen ki sa i ganny trouve pa dan lentere sa zanfan. En zanfan ki pe ganny detenir pou ganny lasistans legal ouswa lezot mwayen lasistans osi byen ki kontak avek son fanmiy.\nKonfli arme - Parti leta pou pran tou mezir posib pour asire ki zanfan anba 15 an pa enplike direkteman dan konfli arme. Okenn zanfan anba 15 an pa devret angaz zot dan okenn lafors defans. Leta i bezwen asir proteksyon ek swen bann zanfan ki ganny afekte par konfli arme parey in dekrir anba lalwa enternasyonal.\nSwen reabilitasyon - Leta i devret asire ki sa zanfan ki viktim konfli arme, tortir, neglizans, move tretman oubyen leksplwatasyon, i resevwar tretman ouswa swen apropriye pour zot rekiperasyon ek re-entegrasyon sosyal.\nLadministrasyon lazistis pour zanfan - En zanfan ki an konfli avek lalwa, i annan drwa pour li ganny trete dan en fason ki promouvwar son sans dinyite e valer imen, an prenan kont son laz e avek bi ed li re-entegre dan lasosyete. Sa zanfan i bezwen annan serten garanti osi byen ki lasistans legal ouswa lezot lasistans, pour son defans. Prose zidisyer osi byen ki plasman enstitisyonnel i devret ganny evite otan ki posib.\nRespe pour standar eleve - Letan standar ki annan relevans avek drwa zanfan, ki aplikab dan lalwa lo nivo nasyonal e enternasyonal, i pli eleve ki sa bann ki dan sa konvansyon, sa standar pli eleve i devret ganny aplike.\nLARTIK 42 – 54\nProvizyon lartik 42-54 i prevvwar:\nLobligasyon Leta pour fer konnen adilt koman tou bann zanfa, tou sa bann drwa ki egziste dan sa konvansyon.\nKreasyon en Komite lo drwa zanfan ki konpri dis (10) eksper, ki pou konsider rapor ki bann parti Leta pour sa Konvansyon ava soumet de an apre ratifikasyon e tou le senk an apre sa. Sa konvansyon ava antre an fors e sa Komite ava ganny etabli enn fwa ki 20 pei ava’n ratifye li.\nBann parti Leta i bezwen fer zot rapor disponib pour tou manm piblik an zeneral.\nSa Komite ava propoze ki letid spesyal lo bann size spesifik an relasyon avek drwa zanfan i ganny fer, e met sak parti Leta osi byen ki Lasanble Zeneral Nasyon Ini okouran bann evalyasyon.\nAvek bi pour “ promouvwar lenplimantasyon efektif sa Konvansyon e osi pour ankouraz korperasyon enternasyonal’’, bann lazans spesyalize Nasyon Ini (tel ki ILO, WHO, UNESCO e UNICEF) i ava kapab asiste bann miting sa Komite. Ansanm avek bann lezot lorganizasyon ki ganny rekonnet konman “konpetan’, enkli lorganizasyon non-gouvernmantal (NGO) ki annan drwa konsiltatif avek Nasyonal Ini (UN) e bann lezot lazans Nasyon Ini tel ki UNHCR, i a kapab soumet lenformasyon pertinan avek sa Komite e zot ava ganny demande pour donn konsey lo lenplimantasyon optimal sa Konvansyon.


Bidze 2013-‘En bidze ki pou tous lavi tou Seselwa ‘\n«Sa i akoz pour lepep gouvernman pe kontinyen envestir en kantite dan son bann progranm sosyal parey ledikasyon, lasante e plizyer proze. I pe osi ogmant saler ek bann lasistans sosyal. An sa ki konsern biznes, gouvernman pe kontinyen amelyor lanvironnman biznes pour sekter prive kapab travay,» Minis Laporte ti dir dan en entervyou avek lapres apre ki i ti’n prezant Bidze 2013 avek Lasanble Nasyonal yer.\n«Sekter prive pa pou kapab devlope si i annan baryer e bokou konplikasyon. Sanmenm ki nou dir i en bidze ki annan keksoz pour lepep, bann ki pli vilnerab, i annan keksoz pour bann biznes e kot bann lantrepriz piblik pe ganny demande pour byen pran zot responsabilite kot i konsern zer bann resours piblik.»\nMe anmenmtan ki in dekri sa bidze koman enn ki pou tous lavi tou Seselwa, Minis Laporte in osi anons serten mezir ki pou sirman pa popiler akoz zot pou fer kou lavi vin pli ser e sa i enkli retir sibvansyon lo gas kwi manze pour konsonmasyon domestik, reazisteman dan tarif PUC, STC ki pou reviz pri son bann komodite e ogmantasyon dan kontribisyon pansyon. Alor ki mannyer tousala pou afekte lavi dimoun ordiner?\nMinis Laporte ti dir ki sa logmantasyon saler pou ed bann fanmir fer fas avek sa bann logmantasyon e bann lasistans ki Lazans Proteksyon Sosyal i donn bann fanmir ki dan bezwen pou osi ganny reaziste.\nMinis ti osi fer resorti ki fodre pa oubliye ki i annan bokou dimoun ozordi ki ganny byen peye ki pe osi benefisye avek pri gas ki Sepec pe sibvansyonnen.\nI ti fer resorti ki sa larzan sibvansyon pou ganny remet dan kof gouvernman pour benefis bann ki pli dan bezwen.\nLo kote STC, Minis Laporte i dir pa neseserman ki tou komodite ki i fer vini ki pri pou ogmante akoz si sa lakonpannyen i vwar i kapab ganny en pli bon sours mwen ser pour son bann komodite i pa pou bezwen ogmant pri.\n«Me sa bann mezir zot esansyel akoz si non ou pou kontinyelman pe sibvansyonn bann dimoun ki pli kapab afford».\nPour dirizan lopozisyon dan Lasanble Nasyonal, David Pierre, menm si in byen akeir sa logmantasyon 6 poursan dan saler tou anplwaye depi SG1 a SG6 e 3 poursan dan saler bann anplwaye lo SG7 anmontan ki Minis Laporte in anonse, in kantmenm fer resorti ki i santi sa bann logmantasyon pa reflekte vre logmantasyon dan kou lavi dan pei aktyelman.\nAn sa ki konsern fason ki bidze pour bann minister i ganny prepare, la Msye Pierre i dir i annan bokou mankman.\n«Bann minister zot devret alavenir vin avek bann lobzektif an relasyon avek zot bidze, bann lobzektif ki kapab ganny mezire pour ki bann manm parlman nou kapab donn nou reaksyon lola dan en meyer fason. Mon osi santi ki i annan en kantite defayans dan fason larzan piblik i ganny depanse par bann minister ek departman gouvernman. Dan lepase in annan bokou ka kot bann lalwa finansyel in ganny kase e mon ti anvi vwar minis kapab vin dir kwa ki pe ganny fer pour garanti ki sa bann lalwa i ganny respekte pour par egzanp redwir koripsyon ek gaspiyaz dan fason larzan piblik i ganny depanse,» Msye Pierre ti dir.\nLo son kote, dirizan zafer gouvernman dan Lasanble Nasyonal Marie-Antoinette Rose li in dekri sa bidze koman enn ki tre pozitiv e realis lo sa ki nou kapab akonpli an 2013.\n«I en bidze ki son labaz se krwasans ekonomik ki sel fason pour nou ganny sa 5 bilyon roupi e plis pour benefisye tou Seselwa,» Manmzel Rose ti dir.\nI ti azoute ki tou dimoun, osi byen ki pti e mwayen biznes, pou benifisye avek sa bidze.\nManmzel Rose ti osi fer resorti ki i annan plis mezir responsabilite ki’n anonse anver bann gro biznes, bokou mezir pour asire ki depans piblik i ganny byen mezire, responsabilite sekter prive, parmi lezot.\n«Sa ki enportan avek sa bidze se ki ler bann biznes i ganny sans agrandi sa ki ganny plis i redonn gouvernman pour ki sa ki pli anba i benefisye avek bann benefis sosyal ek logmantasyon saler. Nou bezwen toultan fer sir ki sa ki pli vilnerab i ganny tenir for,» Manmzel Rose ti dir.\nLasanble pou repran son travay Vandredi bomaten kot Msye Pierre ek Manmzel Rose pou donn zot larepons ek reaksyon lo sa bidze e sa pou swiv par larepons ek reaksyon tou bann lezot manm. Sa bann deba lo Bidze 2013 i ekspekte ale ziska semenn prosenn.


Foronm ‘Teat dan Sesel: Yer, Ozordi e Demen’ -Seychelles Nation\nForonm ‘Teat dan Sesel: Yer, Ozordi e Demen’ |23 October 2020\nSa foronm i en swivi pyes teat ‘Pe esper Godo’, enn bann pyes pli enportan dan lemonn, ki Liniversite Sesel ti met an senn lannen pase\nLenstiti Resers pour Lalang ek Kiltir Kreol, Liniversite Sesel pe organiz en foronm le 30 Oktob avek tit: ‘Teat dan Sesel: Yer, Ozordi e Demen’ pour konmemor Festival Kreol e osi son 4enm lanniverser.\nPour sa lokazyon, en panel ki konpri bann dimoun kle dan sa form lar/ literatir in ganny met ansanm pour diskit lo lavenir teat avek bi revitaliz li e donn li son plas dan lemonn akademik e literer isi Sesel.\nSa aktivite i en swivi pyes teat : ‘Pe esper Godo’, enn bann pyes pli enportan dan lemonn, ki Liniversite Sesel ti met an senn lannen pase.\nLenstiti Resers pour Lalang ek Kiltir Kreol in anbark lo en parkour pour anmenn plis vizibilite pour bann lar performen tel ki teat ki form parti entegral literatir seselwa.\nAtraver sa foronm, nou ava kapab reviv e retras listwar sa form lar, etablir ki pe pase ansemoman e ki son lavenir.\nDiskisyon pou vwar partisipasyon en group dimoun ki annan en lafinite ek en lenplikasyon direk dan teat isi Sesel tel ki Christian Servina, Kurt Lagrenade, Angelin Marie, parmi lezot.\nAlafen, bann rekonmandasyon ava ganny fer lo fason pour kontinyen anrisir nou literatir seselwa an metan lanfaz lo teat e ankouraz dimoun pour kontinyen ekrir, met an senn e zwe rol dan bann pyes. Alavenir teat Seselwa i ava sirman trouv son plas lo lasenn akademik e liniversiter isi Sesel e fer lobze bann letid literer pour nou bann etidyan seselwa.\nKominike sorti kot Liniversite Sesel


Emilie Lesperance – Institute of Early Childhood Development\nJanuary 3, 2020 by IECD 384\nNou ti ganny akeir pa bann pti riye dous bann zanfan ki ti pe tay taye otour sa gran zarden Madanm Emilie Lesperance. I ti zis la o milye pe vey bann zanfan e anmenmtan I ti akeir I nou kot son lakour dan vilaz Kan Per, Baie St. Anne.\nLanmor son mari in donn en nouvo tournir dan son lavi. Madanm Lesperance ti oparavan reste kot lakour pour ekip son zanfan e son mari ti soutenir zot. Me avek sa sanzman i ti bezwen rod en lot fason pour ganny son dipen tout an restan kot lakour.\n« Mon ti komans avek zis en pti fiy. Ozordi i kapab annan 9an. Mon ti pran sa louvraz akoz mon ti dan en gro problenm. Mon manman ti fek mor, mon mari ti’n fek mor, mon ti bezwen al rod en travay. Mon ti anvi en travay ki mon ti kapab reste lanmenm kot lakaz akoz mon pa kontan gran frekantasyon, » Emilie i rakont nou.\nDeza in fer 10an depi ki son mari in kit li e in dekouver en pasyon, en karyer ki I kontan bokou malgre bann defi. I ti anrezistre avek IECD an 2016 kot aprezan son servis in vin formel. Madanm Lesperance I dir ki lefet ki kot li I gran I ganny sans fer diferan aktivite sak zour. Zot fer travay ekrir, danse dan zot pti lasal dan lakaz, zot zwe boul, serso, e menm zwe dan delo.\n“Mon pa met zot dan swimming pool. Sa non, non… mon netway sa pti lespas ki ou vwar la deor e mon ouver rakor delo e les zot zwe ladan. Plito zot zwe dan delo ki pe sirkile ki sa ki garde parey dan swimming pool, » I dir nou son fason fer.\nMadanm Lesperance i rakont nou ki lo Praslin napa ase varyete zouzou, zot bezwen desann Mahe oubyen aste par internet.\n« Ki mon pe sey rode se bann lapentir, plastitin, isi nou napa sa. Napa laboutik ki vann byen sa bann zafer zanfan, » I esplik nou son konsern.\nMalgre sa gran lespas kot li, Madanm Lesperance i vey zis 8 zanfan aze ant 1an a 4an. I fer sir ki i donn bann zanfan bann bon pla nitritif ki paran i kontan e menm kopi dan lakour.\nI dir nou ki i konpran tre byen lobzektif IECD me ki I santi parfwa ki bann demann I sirpas son kapasite.\n“Par egzanp, mon bezwen plis letan pou aste zouzou pou zanfan, mon pa ankor kapab fini aste akoz mon mwayen pa ankor permet. Mon pe depan zis lo mon lekor alors parfwa i difisil. » i dir.\nI apresye ki IECD I ed li avek bann kour sirtou sa enn dan premye swen ki ed li donn bann pti swen anplis bann zanfan.\n“ Avan mon ti pe fer tou mon tousel me sa bann kour in ed mwan pour mon fer keksoz pli byen, » Emilie i konfirmen.\nMadanm Emilie Lesperance i dir ki i annan plan reste dan son profesyon ziska 2020 apre sa I pour evalye son sitiasyon.\n« Mon laysenns i ale ziska 2020 apre sa mon pou gete ki manyer keksoz i ale, ki mannyer mon lanvironnman travay i ete. Mon pa santi mwan lib koman en dimoun ki anploy mon lekor, » i dir nou.\nI konsernen avek zot fitir koman childminders lo Praslin akoz bokou paran pe mazin vey zot zanfan zot menm.\nDr Naudeau's visit to Seychelles


David ek Abigail | Zistwar Labib\nLIR AN Acholi Afrikaans Albanian American Sign Language Arabic Argentinean Sign Language Armenian Armenian (West) Assamese Ateso Australian Sign Language Aymara Azerbaijani Azerbaijani (Cyrillic) Bambara Baoule Bicol Bislama British Sign Language Bulgarian Catalan Cebuano Chichewa Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cinyanja Colombian Sign Language Costa Rican Sign Language Croatian Czech Czech Sign Language Dangme Danish Drehu Dutch Dutch Sign Language Ecuadorian Sign Language Efik English Estonian Estonian Sign Language Ewe Faroese Filipino Sign Language Finnish Finnish Sign Language French French Sign Language Ga Garifuna Georgian German Greek Greenlandic Guarani Gun Guna Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Hungarian Sign Language Icelandic Igbo Iloko Indonesian Isoko Italian Japanese Japanese Sign Language Jula Kabardin-Cherkess Kabiye Kabyle Kachin Kannada Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisi Kongo Korean Kreol Seselwa Krio Kwangali Kwanyama Lamba Laotian Latvian Lhukonzo Lingala Lithuanian Low German Luganda Lugbara Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mende Mexican Sign Language Miskito Mixe (North Central) Mixtec (Guerrero) Mizo Mongolian Moore Myanmar Nahuatl (Guerrero) Nahuatl (Northern Puebla) Ndebele Ndonga Nepali Ngabere Nicaraguan Sign Language Niuean Norwegian Nuer Nyaneka Nyungwe Nzema Oromo Ossetian Otomi (Mezquital Valley) Papiamento (Curaçao) Paraguayan Sign Language Persian Peruvian Sign Language Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quiche Rarotongan Romanian Runyankore Russian Russian Sign Language Rutoro Samoan Sango Sena Sepedi Serbian (Cyrillic) Sesotho (Lesotho) Setswana Shona Sidama Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swati Swedish Tagalog Tajiki Tamil Tankarana Tarascan Tatar Telugu Tetun Dili Thai Tiv Tlapanec Tojolabal Tok Pisin Tongan Totonac Tshwa Tsonga Turkish Turkmen (Cyrillic) Twi Tzeltal Tzotzil Uighur (Arabic) Ukrainian Umbundu Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wolaita Wolof Xhosa Yoruba Zapotec (Isthmus) Zapotec (Lachiguiri) Zulu\nAbigail ek David\nESKI ou konnen lekel sa zoli madanm ki pe vin rankontre David? I apel Abigail. I ti entelizan, e i ti anpes David fer en move keksoz. Me avan ki nou aprann konsernan sa annou vwar ki ti arive avek David.\nApre ki David ti’n sov Sail, i ti kasyet dan en kavern. Son bann frer ek larestan son fanmiy ti vin zwenn li laba. Apepre 400 zonm ti vin kot li, e David ti vin zot sef. Apre sa, David ti al kot lerwa Moab e i ti dir li: ‘Silvouple les mon papa ek mon manman reste avek ou ziska mon konnen ki pou arive avek mwan.’ Plitar David ek son bann zonm ti kasyet dan montanny.\nSe apre sa ki David ti rankontre Abigail. Msye Abigail, Nabal, ti en propriyeter ki ti ris. I ti annan 3,000 mouton ek 1,000 kabri. Nabal ti en move zonm. Me son madanm, Abigail, ti en zoli madanm. I ti konnen konman pour fer bann keksoz ki byen. En fwa i ti sov son fanmiy. Annou vwar konman.\nDavid ek son bann zonm ti bon avek Nabal. Zot ti ede pour protez son bann mouton. Alor, en zour David ti anvoy enn de son bann zonm demann Nabal en led. Bann zonm David ti al kot Nabal pandan ki li ek son bann serviter ti pe koup lalenn bann mouton. Ti en zour festen, e Nabal ti annan en kantite bon keksoz pour manze. Bann zonm David ti dir avek li: ‘Nou’n azir byen anver ou. Nou pa’n vol okenn ou mouton, me nou’n ede pour pran swen avek zot. Aprezan, silvouple donn nou en pe manze.’\n‘Mon pa pou donn mon manze bann zonm parey zot,’ Nabal ti dir. I ti koz dan en fason ki ti vreman mal, e i ti dir en kantite move keksoz lo David. Kan bann zonm ti retournen e rakont sa David, David ti vreman ankoler. ‘Pran zot sab!’ i ti dir avek son bann zonm. E zot ti al kot Nabal pour touy li ek son bann zonm.\nEnn bann zonm Nabal ti’n antann sa bann move parol, e i ti rakont Abigail sa ki ti’n arive. Toudswit Abigail ti prepar en pe manze, i ti met lo bourik e i ti konmans son semen. Kan i ti rankontre David, i ti desann lo son bourik, i ti salye David e i ti dir: ‘Silvouple msye pa port latansyon lo mon msye Nabal. I en lenbesil, i fer bann keksoz bet. La en kado. Silvouple pran li, pardonn nou pour sa ki’n arive.’\n‘Ou en madanm malen,’ David ti reponn. ‘Ou’n anpes mwan touy Nabal, pour fer li pey son mesanste. Aprezan al kot ou anpe.’ Plitar kan Nabal ti mor, Abigail ti vin enn madanm David.\n1 Samyel 22:1-4; 25:1-43.\nAbigail—I ti azir avek pridans\nKi nou kapab aprann atraver sa lavi maryaz difisil ki Abigail ti annan?


Eleksyon parsyel Anse Boileau\nPreparasyon pe byen ale\nLalis voter pour eleksyon parsyel dan distrik Anse Boileau in pare e i annan lo lalis 3314 dimoun ki’n anrezistre e kapab vote dan sa eleksyon ki pou fer Sanmdi le 24 ek Dimans le 25 Fevriye.\nSef zofisye elektoral ki pe siperviz sa prosesis eleksyon parsyel Anse Boileau, Madanm Dora Ernesta, in dir yer dan en rankont avek lapres, reprezantan obzervater lokal ek sef egzekitif Komisyon Medya, ki tou preparasyon pe byen ale e pou’n pare pour sa eleksyon lot wikenn.\n“Nou’n kapab organiz kote bann stasyon vote pou ete. Nou pou annan 3 stasyon ki pou an operasyon lo Mahé e enn lo Praslin Sanmdi. Mahé enn pou lo Ile Perseverance dan lasal manze lekol primer e sa i pour bann rezidan ki reste Ile Perseverance me ki’n anrezistre Anse Boileau e osi pour lezot dimoun Anse Boileau ki pou voyaze le 24 ek le 25 Fevriye osi byen ki bann dimoun ki pou travay dan bann servis esansyel Dimans.\nLot stasyon vote pou kot rezidans dimoun aze North East Point pour bann dimoun Anse Boileau ki dan rezidans dimoun aze osi byen ki pour bann ki lopital North East Point ki kapab vote.\nEn trwazyenm pou dan sant kominoter Baie Ste Anne, Praslin pour bann dimoun Anse Boileau ki pe travay Praslin ek La Digue.\n“Apard sa stasyon vote ki pou kot rezidans dimoun aze ki pou ouver 8er ziska 9er, sa bann lezot stasyon pou ouver 8er ziska midi,” Madanm Ernesta in dir.\nDimans kot mazorite dimoun Anse Boileau pou al vote, stasyon laba pou dan lekol segonder e i pou ouver 7er bomaten e fermen 7er diswar.\nMadanm Ernesta in dir ki dan sa enn eleksyon pou napa vote lo bann zil elwanye akoz sa enn de dimoun ki lo sa bann zil laranzman in fer pour zot desann e vin vot Mahé dan zot distrik dan sa 2 zour.\nMadanm Ernesta in osi eksplike ki kot stasyon Anse Boileau vote pou deroul dan 3 laklas e sa pou dan lord alfabetik e tou bann lezot prosedir vote pou deroul parey i normalman leka.\nTou mezir neseser pe pran pour ki rezilta i anonse Anse Boileau menm apre ki bann vot in fini konte.\nZis pour sa zour eleksyon Anse Boileau pou annan 37 zofisye ki pou travay, 11 lo Praslin , 11 Ile Perseverance ek 5 North East Point.\nAn sa ki konsern bann PPBs, Madanm Ernesta i dir bann spots in konmans pase dan medya Lendi swar e bann PPB pour sak kandida pou konmans transmit lo radyo ek televizyon Sanmdi swar e dernyen pou le 23.\nKonsernan enprim bann papye vote, manm Komisyon Elektoral ki responsab sa prosesis Msye Beatty Hoarau in eksplike ki parmi bann lenprimri ki’n donn en kotasyon, desizyon in pran pour enprim kot Print House akoz i lenprimri endepandan ki’n kapab ganny sa bann papye spesyal atan avek son fourniser aletranze pour delivre avek Komisyon Eleksyon tandis ki lezot in dir zot pa ti pou kapab fer sa dan sa kourt dele letan e i annan ki’n dir zot annan tro bokou louvraz.\nBann papye vote i ekspekte konmans enprimen boner semenn prosenn e tou bann mezir sekirite neseser pe pran pour ki sa prosesis i deroul dan latransparans e an sekirite e sa i enkli kot tou pou deroul dan prezans reprezantan bann parti politik, Komisyon Eleksyon, obzervater lokal (akoz pou napa okenn obzervater etranze), lapolis osi byen ki medya.\n“Nou byen konsyan laspe sekirite konsernan sa prosesis e nou’n diskit aplen e tou dimoun ki pou obzerv sa prosesis pou bezwen ganny lotorizasyon ek akreditasyon Komisyon Eleksyon e ennfwa ki zot in antre anndan pour obzerv sa prosesis zot pou bezwen reste ziska sa prosesis i konplete,” Msye Hoarau ti eksplike.\nI ti reponn plizyer kestyon lo sa size mezir sekirite ki pe pran pour asire ki tou keksoz i deroul byen kot i konsern lenprimri sa bann papye vote.\nIn fer resorti detay bann kandida ki pou lo papye vote pou lo en pendrive ki pou dan posesyon en manm komisyon e sa dokiman pou enprim direk lo masin san ki okenn kopi i fer e tou bann ki pou la pou bezwen sertifye sa avan konmans enprimen.\nI dir Komisyon pe anvizaze enprim 3600 papye vote e tou papye ki gate pandan ki pe enprimen pou ganny detri dan en shredder lanmenm e sertifye par tou bann temwen otorize.\nApre lenprimri bann papye vote pou ganny garde kot biro Komisyon Eleksyon ziska zour vote.\nMsye Hoarau in osi dir ki tou sa prosesis pou ganny filmen par Komisyon Eleksyon osi byen ki Print House limenm.\nAvek sa bann papye ki pe enprimen lokalman Msye Hoareau i dir ki sa in redwir kou sa prosesis konsiderableman e zot in ganny en bidze R925 mil me in fer resorti ki toudmenm i riske ariv en pti pe plis ki sa .\nAntretan Komisyon Eleksyon pe demann tou dimoun pour pran zot responsabilite e montre zot matirite pour fer sir ki sa prosesis eleksyon Anse Boileau i deroul byen, dan lord, lape e dan kalm.


Miting konsiltativ dan distrik Roche Caiman-Lekonomi pe montre siny redresman – Prezidan Michel\nPrezidan Michel ti pe koz kot sizyenm rankont konsiltativ o nivo distrik ki ti pe deroul Roche Caiman Zedi swar anba tenm “Koste Seselwa – Annou koz lo lavenir Sesel”.\nI ti dir sa rediksyon dan lentere lo treasury bills i merit fer ki labank i kapab fer desann zot to lentere pour retourn 14%, ki pou met li zisteman lo menm nivo ki i ti ete avan reform ti komanse.\nPrezidan Michel ti osi dir ki bann marsan ki pe refize fer desann pri zot marsandiz menm si ozordi en dolar pe vann selman ant 13 a 14 roupi pou byento oblize fer li avek nouvo lalwa lo fair trading ki Minister Finans pe al met devan Lasanble Nasyonal pour aprouvasyon.\nTouzour lo size deviz (forex), Prezidan Michel ti fer remarke ki in fini sa letan kot dimoun ti bezwen al fer laliny deor labank depi 4er bomaten pour al aste deviz. I ti dir ki konmela tou sa ki anvi deviz i kapab gannyen e pour li sa i lakonplisman enn son langazman ki i ti fer avan dernyen eleksyon.\nAn pasan, i ti osi fer remarke ki ozordi nou nepli tann sa mo napa. Tou sa bann keksoz, Prezidan ti dir, i rezilta direk nou progranm reform ki ti komanse 6 mwan pase. En reform ki Prezidan Michel in repete i ti konnen pa ti pou fasil me ki ti kantmenm neseser.\n“Zis 6 mwan nou pe war rezilta ki sirprann lorganizasyon enternasyonal,” i ti dir e azoute ki sa bann bon rezilta in vin posib akoz lepep Seselwa in siport li ek son gouvernman.\nParey in leka dan bann rankont presedan, zabitan Roche Caiman in osi ganny sans poz kestyon e fer sizesyon lo bann size pertinan ki pe afekte zot parey problenm lakaz, vandalism, mankman bis, rol lazans lanvironnman, nesesite annan en stasyon lapolis dan distrik, sitiasyon doker ki depi Mars napa en lanplwa akoz bato pa pe vin lapes dan rezyon Sesel, e plizyer lezot ankor.\nAlafen sa rankont -- ki ti asiste par Vis-Prezidan Joseph Belmont, tou bann minis, bann o zofisye dan gouvernman, Manm Lasanble Nasyonal e osi Ladministrater sa distrik -- Prezidan Michel ti remersye zabitan Roche Caiman pour zot bann kontribisyon tre valab e entelizan ki i ti dir pou ed gouvernman fer son travay pli byen.\nI ti dir ki zis parey tenm pour sa lannen i demande, zabitan Roche Caiman “in koste akoz zot kontan zot pei.”\nI ti azoute ki li i fermeman kwar dan linite akoz se sel fason pour avans devan.\n“In ariv letan pour met politik deryer nou. Nou bezwen travay pour lepep e osi lavenir Sesel,” i ti dir.\nPrezidan Michel ti osi azoute ki si nou koste, nou a pli byen kapab fer fas a bann defi e osi bann fleo dan nou pei. In ankor enn fwa donn son langazman pour li kontinyen trouv fason fer desann kou lavi e asire ki okenn dimoun ki dan bezwen pa ganny kit deryer.


De legzanp lo plantasyon rezen ek fermye | Lavi Zezi\nDe legzanp lo plantasyon rezen\nMATYE 21:28-46 MARK 12:1-12 LIK 20:9-19\nLEGZANP SA DE GARSON\nLEGZANP BANN FERMYE DAN PLANTASYON REZEN\nKot tanp, Zezi fek reponn bann sef pret ek ansyen ki’n demann li lekel ki donn li drwa fer sa bann keksoz. Larepons Zezi i fer zot reste trankil. Apre sa, i donn en legzanp ki montre ki kalite dimoun zot vreman ete.\nZezi i rakonte: “En zonm ti annan de garson. I ti dir sa enn premye, ‘Mon garson, al travay dan plantasyon rezen ozordi.’ I ti reponn, ‘Mon pa pou ale,’ me apre, i ti regrete e i ti ale. I ti dir son dezyenm garson menm zafer. I ti reponn son papa, ‘Wi, mon pou ale,’ me i pa ti ale. Lekel ant sa de ki’n fer lavolonte son papa?” (Matye 21:28-31) Larepons i kler, sa premye garson i sa enn ki’n finalman fer lavolonte son papa.\nAlor Zezi i dir bann ki opoz li: “Laverite mon dir zot, bann kolekter taks ek bann prostitye pe antre dan Rwayonm Bondye avan zot.” Bann kolekter taks ek bann prostitye pa ti servi Bondye o konmansman. Par kont, parey sa premye garson, pli tar zot in repantir e aprezan zot pe servi li. De lot kote, bann sef relizye i parey sa dezyenm garson, zot dir ki zot pe servi Bondye me ki an realite zot pa pe fer li. Zezi i dir: “Zan [ki batize] ti vin kot zot pour montre zot sa ki drwat, me zot zot pa ti krwar li. Par kont, bann kolekter taks ek bann prostitye ti krwar li e kantmenm zot zot ti vwar sa, zot pa ti regrete e krwar li.”—Matye 21:31, 32.\nZezi i donn en lot legzanp. Safwasi, Zezi i montre ki bann sef relizye pa pe zis negliz zot ladorasyon pour Bondye, me zot pe osi fer bann move keksoz. Zezi i dir: “En zonm ti plant en plantasyon rezen e i ti met en baraz toultour, i ti fouy en trou pour fer en preswar diven e i ti konstri en latour, apre i ti lwe li avek bann fermye e i ti al aletranze. Pandan sezon rekolt, i ti anvoy en lesklav kot bann fermye pour ganny son par fri dan sa plantasyon rezen. Me zot ti tyonbo li, bat li e fer li retourn lanmen vid. I ti anvoy en lot lesklav kot zot e zot ti tap li lo son latet e maltret li. I ti anvoy en lot ankor e sa enn zot ti touye. I ti anvoy bokou lezot ankor, serten zot ti bate e serten zot ti touye.”—Mark 12:1-5.\nEski bann ki pe ekout Zezi pou konpran sa legzanp? I posib ki zot rapel sa ki Izai ti dir: “Plantasyon rezen Zeova bann larme i pep Izrael. Bann dimoun sorti Zida i sa plantasyon ki i ti kontan. I ti kontinyen annan lespwar ki i ti pou annan lazistis me gete, i ti annan lenzistis.” (Izai 5:7) Sa legzanp ki Zezi in donnen i en pe parey. Propriyeter sa plantasyon rezen i Zeova. Sa plantasyon i reprezant nasyon Izrael ki ganny proteze par Lalwa Bondye ki parey en baraz. Zeova ti anvoy bann profet pour enstri son pep e ed zot prodwi bann bon fri.\nPar kont, “bann fermye” i maltret e touy bann “lesklav” ki ti ganny anvoye kot zot. Zezi i eksplike: “I ti reste [propriyeter sa plantasyon rezen] zis son garson, sa enn ki i ti kontan. I ti anvoy li dernyen akoz i ti mazinen: ‘Zot pou respekte mon garson.’ Me sa bann fermye ti dir antre zot, ‘La zeritye. Vini, annou touy li e son leritaz i ava vin pour nou.’ Alor zot ti tyonbo li [e] touy li.”—Mark 12:6-8.\nAprezan Zezi i demande: “Ki propriyeter sa plantasyon pou fer?” (Mark 12:9) Bann sef relizye i reponn: “Parski zot move, i pou anmenn en destriksyon lo zot e i pou lwe sa plantasyon avek lezot fermye, ki pou donn li son par fri ler sezon rekolt i vini.”—Matye 21:41.\nAlor, san realize zot pas zizman lo zot lekor, akoz zot menm sa “bann fermye” ki Zeova in mete pour travay dan son “plantasyon rezen,” setadir nasyon Izrael. Raport fri ti vedir annan lafwa dan Mesi oubyen Garson Bondye. Zezi i get bann sef relizye dan zot figir e dir: “Eski zot pa’n deza lir sa dan lekritir: ‘Sa ros ki bann konstrikter ti rezete in vin ros prensipal. Sa ros i sorti kot Zeova e i en keksoz merveye dan nou lizye’?” (Mark 12:10, 11) Apre Zezi i dir zot fransman: “Pour sa rezon mon dir zot, Rwayonm Bondye pou ganny pran avek zot e i pou ganny donnen avek en nasyon ki raport fri.”—Matye 21:43.\nBann profeser lalwa ek sef pret i konnen ki Zezi “ti pe koz lo zot ler i ti pe donn sa legzanp.” (Lik 20:19) Alor, sa i fer zot pli determinen pour touy sa vre “zeritye.” Me zot per lafoul ki konsider Zezi konman en profet, alor zot pa esey touy li lanmenm la.\nKi sa de garson dan legzanp Zezi i reprezante?\nDan sa dezyenm legzanp, lekel ki ganny reprezante par sa “propriyeter plantasyon,” sa “plantasyon rezen,” “bann fermye,” bann “lesklav” ek sa “zeritye”?\nKi pou arive avek sa “bann fermye” a lavenir?\nPartaze Partaze De legzanp lo plantasyon rezen


Zot ti volonterman servi—Larisi | Letid\nLIR AN Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Cibemba Cinyanja Croatian Czech Danish Dutch Efik English Estonian Fijian Finnish French Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Japanese Kannada Kazakh Kikamba Kikaonde Kikuyu Kinyarwanda Kirghiz Kiribati Kirundi Kongo Korean Kreol Seselwa Latvian Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Mauritian Creole Maya Mongolian Nepali Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Sango Serbian Serbian (Roman) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tajiki Tamil Tatar Telugu Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Waray-Waray Wolaita Yoruba Zapotec (Isthmus)\nAN 1991, apre bokou lannen ki bann Temwen Zeova Larisi ti’n anba lenterdiksyon zot ti kontan pour konnen ki aprezan zot ti’n ganny rekonnet ofisyelman. Sa letan, personn pa ti mazinen ki en zour ti pou annan 170,000 Temwen Larisi ozordi, setadir 10 fwa plis ki avan. Parmi sa bann proklanmater ki pe travay dir i annan bann Temwen ki sorti dan lezot pei ki’n vin ede Larisi dan sa rekolt spirityel. (Mat. 9:37, 38) Annou konn detrwa parmi zot.\nBANN FRER KI VOLONTERMAN EDE POUR FORTIFYE KONGREGASYON\nLannen ki sa lenterdiksyon ti ganny tire Larisi, Matthew ki sorti Grannbretanny ti annan 28 an. Pandan en lasanble sa menm lannen i ti annan en diskour ki ti ganny donnen ki ti pe koz lo bann kongregasyon dan Les Lerop ki ti bezwen led. Sa orater ti donn legzanp en kongregasyon St. Petersburg, Larisi ki ti annan zis en asistan ministeryel e ti napa okenn ansyen. Me kantmenm sa bann proklanmater ti pe fer plizyer santenn letid Labib. Matthew i dir: “Apre sa diskour mon pa ti kapab aret mazin Larisi, alor mon ti priy Zeova spesifikman lo sa lanvi ki mon ti annan pour al reste laba.” I ti anmas son larzan, vann preski tou son keksoz e al reste Larisi an 1992. Ki mannyer i ti pase laba?\nMatthew i dir: “Sa langaz ti difisil, mon pa ti kapab fer bann bon konversasyon spirityel.” En lot keksoz ki ti difisil ti pour trouv en landrwa reste. I dir: “Mon nepli rapel ki kantite fwa mon ti ganny demande pour kit mon apartman avek zis en pti pe letan pour anpakte mon bann zafer e rod en lot landrwa reste.” Malgre tou sa bann lobstak ki i ti gannyen o konmansman Matthew i dir: “I sa pli bon desizyon ki mon’n fer pour vin reste Larisi.” I eksplike: “Kan mon servi isi mon’n aprann pour depan lo Zeova plis e vwar ki mannyer i gid mwan dan bokou fason.” Pli tar, Matthew ti ganny apwente konman ansyen e pionye spesyal e aprezan i pe servi dan biro brans o bor St. Petersburg.\nHiroo ki ti ganny son diplonm Lekol Formasyon Ministeryel a laz 25 an 1999 Zapon, ti ganny ankouraze par en enstrikter pour servi dan en lot pei. Hiroo ti tande ki i annan en gran bezwen Larisi e i ti konmans aprann langaz Larisi. I ti fer en lot keksoz ankor pour ed li. I dir: “Mon ti al Larisi pour sis mwan. Vi ki i vreman fer fre dan zot liver, mon ti al an Novanm pour gete si mon pou kapab avek sa lafreser.” Apre sa i ti retourn Zapon kot i ti viv en lavi senp pour ki i anmas ase larzan pour retourn Larisi, sa voyaz pour reste laba.\nAprezan i fer 12 an ki Hiroo pe viv Larisi e i’n servi dan plizyer kongregasyon. Par ler i ti sel ansyen ki ti pe pran swen avek plis ki 100 proklanmater. Dan en kongregasyon, sak semenn i ti fer laplipar size dan Renyon Servis, i ti fer Lekol Minister Teokratik, Letid Latour Veyer e senk diferan Letid Liv Kongregasyon. I ti osi fer bokou vizit pastoral. Ler Hiroo i mazin tou sa bann lannen, i dir: “I ti en gran lazwa pour kapab ed bann frer ek ser vin pli for spirityelman.” Ki lefe servi kot i annan en pli gran bezwen in annan lo li? I dir: “Avan mon ti al Larisi, mon ti servi konman en ansyen ek pionye, me mon santi ki mon’n devlop en nouvo relasyon avek Zeova apre ki mon’n vin isi. Mon’n aprann pour annan plis konfyans dan Zeova dan tou laspe mon lavi.” An 2005, Hiroo ti marye avek Svetlana e ansanm zot pe kontinyen servi konman pionye.\nMatthew, ki annan 34 an ek son frer Michael, ki annan 28 an i sorti Kanada. Zot tou le de zot ti vizit Larisi e ti etonnen pour vwar lakantite dimoun ki ti enterese ki ti asiste renyon me ti napa bokou frer pour kondwir renyon. Matthew i dir: “I ti annan 200 dimoun ki ti asiste renyon dan sa kongregasyon ki mon ti vizite me renyon ti ganny fer par zis en ansyen aze ek en zenn asistan ministeryel. Ler mon ti vwar sa, sa ti fer mwan anvi al reste laba pour ed sa bann frer.” I ti al reste Larisi an 2002.\nKat-r-an pli tar, Michael ti al reste Larisi e deswit i ti remarke ki zot ti ankor bezwen plis frer. Konman en asistan ministeryel i ti ganny demande pour responsab kont, piblikasyon ek teritwar. I ti osi ganny demande pour fer travay ki normalman ganny fer par sekreter kongregasyon, fer diskour piblik e ede pour organiz bann lasanble ek konstriksyon bann Lasal Rwayonm. Anfet, menm ozordi bann kongregasyon i ankor bezwen en gran led. Menm si Michael ki aprezan pe servi konman en ansyen ti bezwen travay dir pour desarz diferan responsabilite dan kongregasyon, i dir: “Mon ganny satisfaksyon ler mon ed bann frer ek ser. I sa pli bon fason pour viv mon lavi!”\nAntretan, Matthew ti marye avek Marina e Michael ti marye avek Olga. Sa de koup ansanm avek bokou lezot volonter, pe kontinyen ed bann kongregasyon ki pe agrandi.\nBANN SER DEVOUE KI EDE DAN REKOLT\nAn 1994 ler Tatyana ti annan 16 an, sis pionye spesyal sorti Repiblik Tyek, Lapolonny e Slovaki ti konmans servi dan son kongregasyon Likrenn. I mazin zot avek lazwa e dir: “Zot ti bann pionye devoue ki ti abordab, zantiy e zot ti konn Labib byen.” I ti vwar ki mannyer Zeova ti beni zot leta lespri sakrifis e i ti mazinen, ‘Mon anvi vin parey zot.’\nLefet ki Tatyana ti’n ganny ankouraze par legzanp sa bann pionye, i ti servi son vakans lekol pour al prese dan bann teritwar elwannyen Likrenn ek Belarus, kot napa okenn Temwen ki ti’n deza prese avan. I ti telman kontan sa bann vwayaz pour al prese ki i ti deside pour fer plis dan son minister par al reste Larisi. Premye kou i ti al laba pour en pti pe letan pour al vizit en ser ki ti’n al reste laba e pour rod en louvraz ki ti kapab siport son servis pionye. Pli tar, lannen 2000 i ti al reste Larisi. Eski i ti difisil pour fer sa sanzman?\nTatyana i dir: “Vi ki mon ti napa ase larzan pour pey mon prop apartman, mon ti bezwen lwe en lasanm dan lakaz en lot dimoun. I pa ti fasil pour viv koumsa. Par ler mon ti anvi retourn kot mwan. Me Zeova ti toultan ed mwan vwar ki mon ti pou benefisye si mon kontinyen dan mon servis.” Ozordi, Tatyana i en misyonner Larisi. An konklizyon i dir: “Tou sa letan ki mon’n pase lwen avek mon pei mon’n ganny bann zoli leksperyans ek bokou zanmi. Pli enportan ki tou, sa bann lannen in ranforsi mon lafwa.”\nMasako en ser sorti Zapon ki aprezan dan son 50 an, ti’n toultan anvi vin en misyonner, me akoz son problenm lasante i pa ti posib pour li fer sa. Kantmenm sa, ler son lasante ti amelyore, i ti deside pour al reste Larisi pour ede dan sa travay rekolt. Menm si i ti difisil pour trouv en bon landrwa reste ek en bon travay, i ti kapab siport son servis pionye par ansenny langaz Zaponnen e fer bann travay netwayaz. Kwa ki’n ed li pour kontinyen dan son servis?\nLer Masako i mazin sa 14 an ki i’n servi Larisi, i dir: “Sa lazwa ki mon gannyen dan predikasyon i rekonpans tou sa bann moman difisil ki mon rankontre. Mon annan en lavi aktif e gou parski mon pres dan bann landrwa kot i annan en pli gran bezwen pour bann proklanmater Rwayonm.” I azoute: “Pour mwan, mon’n eksperyans en mirak parski tou sa bann lannen Zeova in donn mwan manze, lenz ek landrwa reste.” Apard servi kot i annan en pli gran bezwen Larisi, Masako in osi ede dan sa travay rekolt Kyrgyzstan. An plis, in kapab ed group langaz Angle, Sinwan e Uighur. Aprezan i pe servi konman pionye St. Petersburg.\nBANN FANMIR I DONN ZOT SIPOR E GANNY BENEDIKSYON\nVi ki i annan bann problenm ekonomik, souvan bann fanmir i al dan lezot pei pour annan en pli bon lavi. Me parey Abraam ek Sara dan lepase, serten fanmir in al dan lezot pei pour pourswiv bann lobzektif spirityel. (Zen. 12:1-9) Annou pran legzanp Mikhail ek Inga en koup ki sorti Likrenn e ki ti al reste Larisi an 2003. Pa bokou letan apre zot ti zwenn bann dimoun ki ti pe rod laverite sorti dan Labib.\nMikhail i dir: “En fwa nou ti pres dan en teritwar kot okenn Temwen pa ti’n zanmen prese avan. En zonm aze ti ouver laport e demande, ‘Eski zot pe prese?’ Ler nou ti dir wi, i ti dir: ‘Mon ti konnen zot ti pou vini en zour. I pa posib ki parol Zezi pa ganny akonplir.’ Apre sa zonm ti sit Matye 24:14.” Mikhail i azoute: “Dan sa landrwa nou ti osi zwenn en group apepre dis madanm ki ti bann Baptist, zot ti bann dimoun senser ki swaf laverite. Zot ti annan sa liv Live Forever e tou le wikenn zot ti servi sa liv pour etidye Labib. Nou ti reponn zot bann kestyon pour plizyer erdtan, sant kantik avek zot e nou ti manz ansanm. Sa vizit i enn parmi bann pli bon souvenir ki mon annan.” Mikhail ek Inga i dakor ki servi dan en landrwa kot i annan en pli gran bezwen pour bann proklanmater Rwayonm in fer zot vin pli pros avek Zeova, annan plis lanmour pour bann dimoun e zot annan en lavi satisfezan. Ozordi, zot pe fer travay rezyonal.\nOksana, Aleksey ek Yury\nAn 2007, Yury ek Oksana en koup sorti Likrenn ki aprezan dan zot 30 an ek zot garson Aleksey ki annan 13 an, ti vizit biro brans Larisi. Laba zot ti vwar en map Larisi e en bon bout sa pei pa ti ankor ganny prese. Oksana i dir: “Apre ki nou ti’n get sa map, nou ti realize ki plis ki zanmen oparavan i annan en gran bezwen pour proklanmater Rwayonm. Se sa ki ti fer nou deside pour al reste Larisi.” Kwa ankor ki ti ed zot? Yury i dir: “Par lir bann lartik dan nou bann piblikasyon, tel parey ‘Can You Serve in a Foreign Field?’ ti ede. * Nou ti vizit sa landrwa Larisi kot biro brans ti’n sizere nou al servi e rod en landrwa reste ek en travay.” An 2008, zot ti al reste Larisi.\nO konmansman, i ti difisil pour trouv en louvraz e plizyer fwa zot ti bezwen sanz landrwa reste. Yury i dir: “Souvan nou ti priye pour nou pa dekouraze, apre nou ti kontinyen prese e annan konfyans ki Zeova pou siport nou. Nou ti vwar ki mannyer Zeova i pran swen avek nou ler nou met lentere son Rwayonm premye. Sa servis in fer nou fanmir vin pli for spirityelman e fer nou vin pli pros avek kanmarad.” (Mat. 6:22, 33) Ki lefe servi kot i annan en pli gran bezwen in annan lo Aleksey? Oksana i dir: “Sa in ed li en kantite. I ti dedye son lavi avek Zeova e batize a laz nef an. Vi ki i vwar ki i annan en bezwen pour plis proklanmater sa i pous li pour fer pionye asistan pandan son bann vakans lekol. Nou vreman kontan pour vwar son lanmour ek devouman pour predikasyon.” Ozordi, Yury ek Oksana i pionye spesyal.\n“SEL REGRE KI MON ANNAN”\nParey sa bann frer ek ser in fer resorti, ler nou al dan en lot landrwa pour fer plis dan nou minister nou bezwen met tou nou konfyans dan Zeova. I vre ki bann ki’n al servi kot i annan en pli gran bezwen in ganny bann difikilte dan zot nouvo teritwar, me zot in osi eksperyans sa gran lazwa ki vin avek partaz sa bon nouvel avek bann dimoun ki pare pour aksepte sa mesaz Rwayonm. Eski ou ti pou kapab ede anmas rekolt dan bann landrwa kot i ankor annan en gran bezwen pour bann proklanmater Rwayonm? Si ou deside pour fer sa, byento ou pou annan menm santiman ki Yury, ki dir sa konsernan son desizyon pour servi kot i annan en pli gran bezwen: “Sel regre ki mon annan se ki mon pa’n fer li pli boner.”\n^ par. 20 Vwar Latour Veyer le 15 Oktob 1999 paz 23-27 an Angle.


Propagann—Protez ou lespri e ou pa pou ganny anbete\nOU PE ganny atake! Ou lennmi i Satan e sa zarm ki i pe servi i vreman pwisan. Sa zarm in ganny fer pa pour atak ou lekor, me espesyalman pour atak ou lespri, setadir pour anbet ou. Ki zarm i pe servi? Propagann!\nZapot Pol ti konnen ki bann propagann Satan ti vreman danzere, me pa tou Kretyen ki ti konn sa. Par egzanp, i paret ki serten dan lavil Korent ti krwar ki zot sitan solid dan laverite ki Satan pa ti pou kapab anbet zot. (1 Korentyen 10:12) Sanmenm sa Pol ti donn sa lavertisman: “Mon per ki dan en fason ou en lot, parey sa serpan ti servi riz pour anbet Ev, ki zot osi zot ganny anbete pour rezet senserite ek lapirte ki Kris i merite.”—2 Korentyen 11:3.\nParol Pol i montre akoz i vreman enportan pour pa vin tro konfidan. Pour ki ou pa ganny anbete avek bann propagann Satan, ou bezwen realize akoz zot vreman danzere e apre protez ou lekor kont zot.\nAKOZ PROPAGANN I VREMAN DANZERE?\nDan sa konteks, propagann i bann fo lenformasyon ouswa bann lenformasyon ki kapab fer ou tir en move konklizyon. Sa bann lenformasyon i ganny servi pour trik dimoun oubyen kontrol lafason ki zot panse e azir. Dapre sa liv Propaganda and Persuasion, propagann i “mal, danzere e enzis.” Dimoun i servi diferan mo pour dekrir propagann, tel parey “mansonz, fo lenformasyon, riz, manipilasyon [ek] kontrol lespri dimoun.”\nPropagann i vreman danzere parski ptitapti i kapab enfliyans nou fason panse san ki nou realize. Nou kapab konpar li avek en gaz anpwazonnen ki napa loder e ki nou pa kapab vwar. Vance Packard, en eksper dan konportman imen i dir ki propagann i afekte lafason ki nou azir “bokou plis ki nou realize.” En lot eksper ti dir ki propagann in fer dimoun reazir dan bann fason vreman danzere, bann fason ki pa rezonnab, i’n fer annan zenosid (kot en ras dimoun i ganny detrir konpletman), lager ek persekisyon akoz bann diferans ras ouswa larelizyon.—Easily Led—A History of Propaganda.\nSi zonm i kapab anbet nou avek zot bann propagann, pa Satan i kapab fer plis? I’n etidye konportman imen depi ki zonm in ganny kree. Deplis, vi ki “lemonn antye” i anba son kontrol, i kapab servi nenport kwa dan lemonn pour propaz son bann mansonz. (1 Zan 5:19; Zan 8:44) Satan “in [telman] avegle lespri” en kantite dimoun avek son bann propagann ki aprezan i pe “anbet dimoun lo later antye.” (2 Korentyen 4:4; Revelasyon 12:9) Ki mannyer ou kapab protez ou lekor kont bann propagann?\nFORTIFYE OU LAFWA\nZezi ti ansenny nou ki i annan en fason senp pour protez nou kont propagann: “Konn laverite e laverite pou fer zot lib.” (Zan 8:31, 32) Dan lager, en solda i bezwen konnen kote pour ganny bann lenformasyon egzakt parski son lennmi pou fann bann mansonz pour trik li. Alor kote ou kapab ganny bann lenformasyon egzakt? Zeova in donn nou sa dan son Parol, Labib. Dan Labib ou kapab trouv tou sa ki ou bezwen pour protez ou kont bann propagann Satan.—2 Timote 3:16, 17.\nByensir, Satan i konn sa. Alor i servi sa lemonn ki i pe kontrole pour distrer nou e dekouraz nou pour lir e etidye Labib. Pa les ou ganny anbete par bann move “taktik Dyab”! (Efezyen 6:11, not) I pa ase pour annan en konnesans de baz lo laverite. Nou bezwen travay dir pour annan en pli bon konnesans lo laverite. (Efezyen 3:18) Parey ekriven Noam Chomsky ti dir, “Personn pa pou vid laverite dan ou lespri. Sa i en keksoz ki ou bezwen rod pour ou menm.” Alor, “rod pour ou menm” par “egzamin Lekritir sak zour.”—Akt 17:11.\nPour ki ou pa ganny anbete avek bann propagann Satan, ou bezwen realize akoz zot vreman danzere e apre protez ou lekor kont zot\nSatan pa anvi ki ou reflesir byen e konpran si sa ki ou tande i laverite. Akoz? Parski “i tre probab ki [propagann] pou pli efikas” si dimoun “pa ganny ankouraze pour rezonn lo sa ki zot tande.” (Media and Society in the Twentieth Century) Pa zis krwar dan tou sa ki ou tande san reflesir byen lo la. (Proverb 14:15) Bondye in donn ou sa “abilite pour reflesir,” alor servi li pour fortifye ou lafwa.—Proverb 2:10-15; Romen 12:1, 2.\nBann solda ki ganny enfliyanse par propagann i per e zot nepli pare pour lager. Propagann i menm kapab fer zot lager antre zot ouswa reste lwen avek lezot solda. Dapre en zeneral Alman, propagann ti en rezon ki Lalmanny ti ganny defet dan Premye Lager Mondyal. I ti dir ki bann dimoun ti’n sitan ganny enfliyanse par propagann ki i ti konmsi zot ti’n ganny ipnotize. Satan i servi menm metod pour kas linite bann Kretyen ozordi. Par egzanp, i esey fer bann dezakor parmi bann frer ek ser. I osi esey fer zot kit lorganizasyon Zeova par fer zot krwar ki son lorganizasyon pa zis ouswa ki son lorganizasyon in fer en keksoz mal.\nPa les ou ganny anbete! Swiv konsey ki dan Parol Bondye e reste ini avek ou bann frer ek ser. Par egzanp, Labib i ankouraz nou pour kontinyen “pardonn kanmarad volonterman” e pour rezourd bann dezakor vitman. (Kolosyen 3:13, 14; Matye 5:23, 24) I osi averti nou pour pa izol nou avek kongregasyon. (Proverb 18:1) Fer sir ki ou’n byen prepar ou pour protez ou lekor kont bann propagann Satan. Demann ou lekor, ‘Dernyen fwa ki enn mon frer ti ofans mwan, eski mon ti reazir dan en fason ki fer plezir Bondye ouswa ki fer plezir Satan?’—Galat 5:16-26; Efezyen 2:2, 3.\nPA PERDI KONFYANS\nEn solda ki pa fidel avek son sef pa pou lager byen. Alor, bann lennmi i servi propagann pour fer bann solda perdi konfidans ek konfyans dan zot sef. Si bann sef i fer en fot, bann lennmi pou esey servi sa e dir: “Ou pa kapab annan konfyans dan zot!” e “Pa les zot anmenn ou dan maler!” Satan i fer parey. I esey detri ou konfyans dan sa bann ki Zeova pe servi pour diriz son pep.\nKi mannyer ou kapab protez ou lekor? Ou devret determinen pour reste dan lorganizasyon Zeova. Kontinyen reste fidel e siport sa bann zonm ki pe diriz pep Bondye, menm si sa bann zonm i enparfe. (1 Tesalonisyen 5:12, 13) Bann aposta ek lezot anbeter i kapab atak lorganizasyon. (Tit 1:10) Menm si i paret ki sa ki zot pe dir i vre, pa “les personn konfiz zot.” (2 Tesalonisyen 2:2) Swiv sa konsey ki Pol ti donn Timote: “Kontinyen swiv bann keksoz ki ou’n aprann” e rapel “avek lekel ou’n aprann sa bann keksoz.” (2 Timote 3:14, 15) Mazin lo tou sa bann levidans ki prouve ki ou kapab annan konfyans dan sa lesklav fidel ki Zeova in servi pour apepre san-t-an pour ansenny nou laverite.—Matye 24:45-47; Ebre 13:7, 17.\nPA BEZWEN PER\nSatan i osi esey enfliyans ou dan bann fason pli direk. Parfwa i esey fer ou per. Lafreyer i “enn bann pli vye form propagann.” (Easily Led—A History of Propaganda) Philip Taylor ki en profeser sorti Grannbretanny, ti ekri ki bann Asiryen par egzanp, ti servi lafreyer ek propagann pour domin zot bann lennmi. Satan pou servi lafreyer, tel parey lafreyer zonm, lafreyer persekisyon ek lafreyer lanmor pour fer ou aret servi Zeova.—Izai 8:12; Zeremi 42:11; Ebre 2:15.\nPa les Satan fer sa avek ou! Zezi ti dir: “Pa bezwen per sa bann ki kapab touy ou me ki pa kapab fer plis ki sa apre ki ou’n mor.” (Lik 12:4) Annan konfyans total ki Zeova pou gard son promes pour pran swen avek ou, ki i pou donn ou “lafors ki sorti kot Bondye ki pli pwisan” e ed ou pour protez ou lekor kont bann latak Satan.—2 Korentyen 4:7-9; 1 Pyer 3:14.\nByensir, i kapab annan letan kot ou santi ou fay ouswa per. Me rapel sa parol ankourazan ki Zeova ti dir avek Zozye: “Reste for, pran kouraz. Pa per, pa tranble, akoz [Zeova], ou Bondye, i avek ou partou kot ou pou ale.” (Zozye 1:9) Si ou enkyet, deswit priy Zeova konsernan ou bann traka. Ou kapab asire ki “lape Bondye ki depas tou sa ki nou kapab konpran i protez zot leker ek lespri.” Apre sa, ou pou annan lafors pou protez ou kont tou bann propagann Satan.—Filipyen 4:6, 7, 13.\nEski ou rapel sa propagann ki sa mesaze Asiryen ki ti sef larme, ti servi pour fer pep Bondye per? I ti anvi zot krwar ki personn pa pou kapab protez zot kont Lasiri, pa ni menm Zeova. Apre sa, i ti dir ki Zeova ki ti’n dir bann Asiryen detri Zerizalenm. Ki Zeova ti dir an retour? “Pa per sa bann parol ki zot in tande, sa ki bann serviter lerwa Asiri in dir pour ensilte mwan.” (2 Lerwa 18:22-25; 19:6) Apre Zeova ti anvoy en lanz ki ti detri 185,000 Asiryen dan en lannwit!—2 Lerwa 19:35.\nVIN SAZ E TOULTAN EKOUT ZEOVA\nEski ou’n deza get en film kot en dimoun pa realize ki i pe ganny anbete? Pa sa ti fer ou anvi kriye: ‘Pa vre sa! Zot pe koz manti avek ou!’ Alor, imazin bann lanz pe dir ou: “Pa les ou ganny anbete avek bann mansonz Satan!”\nAlor, pa ekout propagann Satan. (Proverb 26:24, 25) Ekout Zeova e met ou konfyans dan li dan tou sa ki ou fer. (Proverb 3:5-7) I kontan ou e i sipliy ou: “Mon garson vin saz e fer mon leker kontan.” (Proverb 27:11, NWT) Si ou fer sa, ou pou protez ou lespri e ou pa pou ganny anbete!


Ki mannyer pour rekonfort en dimoun ki dan sagrinasyon\nEski ou’n deza santi ki ou pa kapab fer nanryen pour enn ou pros ki ti dan dey akoz lanmor en dimoun ki i ti kontan? Parfwa, nou kapab pa asire ki pour dir oubyen fer, alor nou zis reste trankil. Me i annan bann led pratik ki nou kapab ofer.\nSouvan, zis nou prezans avek en senp pti mo parey, “Mon senpatiz avek ou,” i ase. Dan bokou kiltir, anmay en dimoun oubyen ser son lanmen i en bon fason pour montre ki ou enterese. Si sa dimoun ki dan dey i anvi koze, ekout li e montre ki ou konsernen. I pli bon pour fer en keksoz pour sa fanmir ki dan dey, petet en travay ki zot pa’n kapab fer, tel parey kwi manze, okip bann zanfan oubyen ede dan bann preparasyon lanterman si zot ti a kontan. Bann tel aksyon i kapab vo plis ki bann zoli parol.\nAvek letan, ou kapab koz konsernan sa defen, petet konsantre lo serten son bann bon kalite oubyen moman zwaye. Sa kalite konversasyon i kapab anmenn en sourir lo figir sa dimoun ki dan dey. Par egzanp, Pam, ki ti perdi son msye Ian si-z-an pase, i dir: “Parfwa dimoun i dir mwan bann bon keksoz lo Ian ki mon pa ti zanmen konnen e sa i fer mwan kontan.”\nBann serser i dir ki bokou dimoun ki dan dey i ganny led o konmansman me apre zot souvan ganny oubliye anmezir ki zot bann zanmi i okipe avek zot prop lavi. Alor, i ti a byen pour fer zefor pour telefonn oubyen al vwar en zanmi ki dan dey tanzantan apre sa lanmor. * Bokou dimoun ki dan dey i vreman apresye sa moman kot zot ganny rekonforte.\nPran par egzanp Kaori, en zenn madanm Zaponnen, ki ti ganny bokou afekte par lanmor son manman ki ti swiv apre par lanmor son gran ser 15 mwan pli tar. Erezman, i ti kontinyelman resevwar led sorti kot son bann zanmi fidel. Enn parmi son bann zanmi ki apel Ritsuko e ki bokou pli vye ki Kaori, ti ofer pour vin son zanmi pros. Kaori i dir,“Onnetman mon pa ti dakor avek sa. Mon pa ti oule personn ranplas mon manman e mon pa ti mazinen ki personn ti pou kapab fer sa. Parkont, akoz lafason ki Mama Ritsuko ti tret mwan, avek letan mon ti vin pros avek li. Tou le semenn, nou ti al prese e asiste bann renyon ansanm. I ti envit mwan bwar dite kot li, anmenn manze pour mwan e en kantite fwa, i ti ekri mwan bann let ek kart. Latitid pozitif Mama Ritsuko ti annan en bon lefe lo mwan.”\nDouz an in pase depi ki manman Kaori in mor e ozordi li ek son msye i donn tou zot letan pour servi Bondye. Kaori i dir, “Mama Ritsuko i kontinyen montre ki i konsernen. Ler mon retourn kot mwan, mon touzour vizit li e apresye son lanmitye ankourazan.”\nPoli, en Temwen Zeova sorti Sip, i en lot dimoun ki’n benefisye avek led kontinyel. Sozos, msye Poli ti zantiy. Konman en ansyen dan kongregasyon, i ti kit en bon legzanp. I ti souvan envit bann orfelen ek bann vev kot li pour en repa kot zot ti pas bann bon moman ansanm. (Zak 1:27) Malerezman, Sozos ti mor avek en timer dan son laservel a laz 53 an. Poli i dir: “Mon’n perdi mon msye avek ki mon’n marye pour 33 an.”\nRod bann fason pratik pour ofer led avek bann ki dan dey\nApre lanterman, Poli ti al reste Kanada avek son pli zenn garson Daniel, ki ti annan 15 an. Laba, zot ti konmans asosye avek en nouvo kongregasyon Temwen Zeova. Poli i rapel, “Bann zanmi dan mon nouvo kongregasyon pa ti konn nanryen lo nou pase ek nou bann difikilte. Me sa pa ti anpes zot vin pros avek nou e rekonfort nou avek bann zoli parol e donn nou bann led pratik. Sa led ti vin dan en moman apropriye espesyalman a sa moman kot mon garson ti plis bezwen son papa! Bann ansyen dan kongregasyon ti montre en gran lentere personnel dan Daniel. Enn parmi sa bann ansyen ti fer sir ki i ti enkli Daniel dan bann aktivite avek bann zanmi oubyen ler i ti al zwe boul.” Ziska prezan, Poli ek Daniel pe al ase byen.\nI vre, i annan en kantite fason ki nou kapab ofer led pratik e rekonfort bann ki dan dey. Labib i osi rekonfort nou atraver sa lespwar pour en lavenir meyer.\n^ par. 6 Serten in menm mark lo zot kalandriye sa dat ki sa dimoun ti mor pour ki zot mazinen e ofer led neseser a sa letan.\nEski sa promes Labib pou vin vre?


Departman risk ek dezas i met li azour avek sitiasyon movetan\nReprezantan bann lazans konsernen tel parey PUC, Lakrwa Rouz, Lazans tenny dife, lapolis, servis meteorolozi, Departman Lanvironnman ek Departman Kominoter parmi lezot, tou ti la dan sa miting Vandredi apremidi kot biro DRDM, Mont Fleuri.\nDirekter Zeneral bann loperasyon kot DRDM, Msye Paul Labaleine, ti dir apre sa rankont ki i enportan ki tou bann lazans konsernen i kontinyen rankontre pour met zot azour lo bann prosedir an ka okenn sitiasyon dirzans i devlope dan bann peryod movetan parey.\nI dir ki pandan bann rankont parey diskisyon i deroul otour bann diferan taktik loperasyon, aksyon ki pou pran e ki mannyer pour pli byen prepare e adres bann sitiasyon dirzans dan kad okenn evantyalite e sa an servan resours ki annan.\nLo son kote, Msye Vincent Amelie, en zofisye sinyor kot biro meteorolozi, ti fer remarke ki wikenn letan i ekspekte parey semenn ki’n pase avek lapli ki kapab tonm for tanzantan.\nLo size en depresyon ki ti pe formen dan sid was Losean Endyen e ki ti annan posibilite afekte nou avek gro lapli ver komansman sa semenn, Msye Amelie ti plitar konfirmen lo televizyon SBC ki sa depresyon in montre siny ki i ti pe elwanny nou rezyon e donk ti napa okenn risk afekte nou.\nI ti toudmenm dir i bon ki manm piblik i okouran ki pe pase e prepar zot pour okenn evantyalite.\nMsye Labaleine ti osi profite pour lans ankor lapel avek dimoun pour pran bokou prekosyon kot lakour.\n«Posibilite dega koze par gro lapli i la akoz nou dan sezon lapli alor i bon ki tou dimoun i pran son responsabilite kot son lakour avan lapli e pa les dega arive apre pour pas zot responsabilite lo lezot dimoun ek lotorite,» Msye Labaleine ti dir.\nI dir i bon zet en koudey deryer lakaz, koup bann pye dibya, debous bann rigol ek dren e asire zot annan omwen en tors ek labouzi ki zot pou bezwen si kouran i koupe.


Dan Lasanble Nasyonal - Deba lo Kod Sivil Sesel i al dan staz komite -Seychelles Nation\nDan Lasanble Nasyonal - Deba lo Kod Sivil Sesel i al dan staz komite |12 September 2019\nApre ki Mardi bann manm ti’n vot lo merit e prensip zeneral prozedlwa pour moderniz Kod Sivil Sesel, yer pandan lazournen antye zot in diskit diferan pwen ki zot anvi sanze dan sa lalwa.\nZot in konmans fer sa dan staz komite. Pour permet ki bann manm e lezot dimoun andeor i kapab fer nouvo propozisyon apard sa ki ti’n deza propoze, ti neseser sispann serten standing orders Lasanble e sa ti posib anba Order 91(1) kot en mosyon ti ganny table e bann manm ti siporte 27 anfaver personn kont.\nSpiker Nicholas Prea in apre lans en lapel pour ki tou dimoun ki annan lentere pour donn Sesel en bon Kod Sivil e osi nenport manm piblik ki annan serten konsern e anvi rod klarifikasyon pour fer li atraver zot manm Lasanble Nasyonal.\nManm piblik in osi kapab swiv lo lekran televizyon bann diferan lartik sa kod anmezir ki zot ti pe ganny amande.\nParmi bann pwen pertinan ki ti aborde dan deba yer ti definisyon miner dan lalwa. Dezorme en miner i en garson ou en fiy ki anba 18-an en pwen se tou e dan okenn sirkonstans par egzanp maryaz en paran pa pou kapab donn konsantman oubyen al rod konsantman devan lakour pour permet son zanfan anba 18-an marye.\nTi annan bokou deba lo sa pwen e Chantal Ghislain par egzanp ti demande si dan ka kot bann fiy anba laz i ansent e sa ki responsab i pli aze ki zot e anvi marye pour anmas zot e pran responsabilite sa zanfan, sa lalwa pa pou aprezan anpes zot pran zot responsabilite.\nLargiman ki ti sorti i ki si en lansentman in arive sa ki responsab i ava pran son responsabilite san ki i bezwen marye avek sa fiy anba laz me i kapab espere ziska ler i ariv laz mazorite pour li fer son prop desizyon.\nDirizan lopozisyon Wavel Ramkalawan in dekri sa sanzman konman en gran lakonplisman pour Sesel akoz lefet ki sa provizyon in antre dan lalwa i vedir ki nou pei i aprezan anliny avek son bann lagreman enternasyonal lo proteksyon bann zanfan sirtou bann zenn fiy.\nEn lot pwen pertinan ki bann manm ti debat longman lo la ti konsern maryaz e son piblikasyon, kantite letan ki i ganny pibliye e kote pour permet dimoun letan vin devan pour fer okenn lobzeksyon, bann relasyon ki konsidere ensestye parmi lezot laspe relativ.\nDeba lo Kod Sivil Sesel i kontinyen ozordi.\nIn the National Assembly New Excise Tax Act proposed |17.06.2022\nIn the National Assembly LDS MNAs reject motion by opposition leader to quash SI related to pension increases |17.06.2022


Lazournen Enternasyonal Madanm 2011\nMesaz Prezidan James A Michel\nMadanm I Touzour Reisir Pour Sesel\nLanasyon an antye i ini pou selebre sa gran levennman ki rann omaz bann madanm dan nou sosyete: Lazournen Enternasyonal Madanm. Sa lannen, sa levennman i pran en dimansyon spesyal akoz nou konmemor santener linogirasyon sa lazournen. Se pour sa rezon ki, isi Sesel - probableman sel pei o-monn - nou’n deklar li en lafet nasyonal, en konze piblik. Annou fet li an dinnyite! Annou fer li ankor en laviktwar pour Sesel!\nSa Lazournen Enternasyonal Madanm i alor en gran lokazyon ki, dan bokou laspe, i reprezant grander nou sikse. Dan son sans global, sa Lazournen i anmenn ansanm tou limanite, fanm koman zonm, fiy koman garson, dan en mouvman pwisan pour fer ki sak imen i ganny menm sans pour epanwir. Ler nou sosyete i donn sans madanm pour epanwir, nou pe asir en meyer lavenir sakenn de nou.\nIsi Sesel, fanm ek zonm i zouir menm drwa. Napa okenn form diskriminasyon. Me pour nou ariv kot nou ete ozordi, lalit ti long. Ti dan bann lannen 60 ki nou ti komans mobiliz en bon parti nou popilasyon e asosye nou avek bann mouvman ki apresye e rekonnet ki sak personn lo sa later i annan son prop potansyel, ki si nou donn zot sans zot annan en kontribisyon valab pour fer pour dibyen tou lezot dimoun. Ti en lalit par bann madanm ordiner. Sa bann pionye i reste en lenspirasyon pour nou lazenes. Zot dan listwar modern nou nasyon.\nRekonesans egalite ant fanm ek zonm i enskri dan nou konstitisyon. I endisosyab anba lalwa. I en sours lafyerte pour nou tou. En laviktwar pour Sesel! Me dan lemonn, serten tradisyon e osi latitid i kontinyen retard developman bann madanm ek bann fiy. Diskriminasyon, marzinalizasyon ek labi kont fanm i retard tou limanite. I en baryer kont progre, lape ek lazistis.\nLalit Seselwaz i lalit bann madanm partou atraver lemonn. I sa rezon ki pour plizyer lannen madanm Seselwa i zwenn zot ser dan lezot pei pour konmemor Lazournen Enternasyonal Madanm.\nSantener sa Lazournen i en selebrasyon ki vin apre en long letap, en syek dan demars pour plis legalite ant fanm ek zonm. Komemorasyon sa levennman istorik i an rekonesans kontribisyon bann madanm dan devlopman nou nasyon. Tou progre, sirtou dan domenn sosyal, ki nou’n reisi dan nou pei i benefisye madanm.\nNwayo sosyete se lafanmiy. Elve en fanmiy set en rol partaze, set en responsabilite partaze. Me manman i reste pilye lafanmiy. En madanm i donn nesans, nouri sa zanfan avek lanmour ek lafeksyon, donn li sa bann bon valer pour ki i grandi pour vin sa bon sitwayen pour ranplas nou demen. I en rol inik, e i pour sa rezon ki nou lalwa i fer provizyon spesyal pour konze maternite ek lezot mezir dan son fonksyon koman manman. Se sa fonksyon ki fer zot lafors lafanmiy, ki fer ki zot osi lafors nou nasyon. Anplis ki zot rol kot lakour, plis madanm i dan lanplwa. Zot pe anmenn en kontribisyon egal dan lekonomi. Fodre kontinyelman donn zot sa sipor kot fodre.\nTenm Nasyon Zini pour Lazournen Enternasyonal Madanm sa lannen, Akse Egal anver Ledikasyon, Formasyon, Lasyans ek Teknolozi, i ale avek nou prop tenm nasyonal ki Laviktwar pour Sesel, akoz deza nou’n deza reisi bokou dan sa domenn. Avek led nou bann partener, nou pe envestir en kantite dan lasyans ek teknolozi dan nou demars pour kree en sosyete baze lo konesans. Lasyans ek teknolozi i alaporte tou zanfan Seselwa, i prepar nou zenn fiy ek zenn zan pour nouvo loportinite lanplwa ki lemonn modern i ofer.\nKomemorasyon santener Lazournen Enternasyonal Madanm nou regar i ver ankor plis viktwar pour bann madanm, pour Sesel.\nNou pe kree bokou plis loportinite biznes; nou oule ki plis madanm i vin antreprener.\nMadanm i determinen e endepandan: sa bann valer i en lafors pour anmenn Sesel pli devan.\nNou oule ankor plis madanm dan bann pozisyon kle dan tou sekter nou sosyete.\nNou ti a kontan vwar en sosyete kot napa labi kont madanm.\nAnnou viz ver en sosyete avek mwens fleo sosyal, kot napa SIDA, napa drog, napa labi lalkol, kot nou annan plis lanmour prop.\nEn responsabilite partaze ant manman ek papa pou elve zanfan e antretenir en fwaye.\nLepanwisman madanm i etabli pli bon lespri partenarya dan lakour e dan lasosyete. Ler nou envestir dan lepanswisman madanm, son lefe pozitiv lo lasosyete i miltipliye.Â\nO non pep Seselwa, mon remersye tou bann madanm Seselwaz pour tou sa ki zot pe fer pour nou. Nou apresye zot rol dan tou laspe lavi e dan konstriksyon nou nasyon. Nou devret viv lespri Lazournen Enternasyonal Madanm sak zour.\nMon fanmiy i zwenn ek mwan pou swet zot bonn fet madanm e sikse dan bann aktivite pour mark sa lazournen e sa santener.\nNou priye ki Bondye i touzour vey lo zot e donn zot kouraz lo semen ver plis laviktwar pour Sesel.Mersi.


Byento pou annan en polisi lo peyman dividend -Seychelles Nation\nByento pou annan en polisi lo peyman dividend |24 July 2019\nByento en polisi ki pou regilariz fason dividend i peye pou prezante avek Konsey Minis e sa pe ganny prepare par Komisyon ki Sirvey bann Lantrepriz Piblik (PEMC) konzwentman avek minister finans.\nSe Minis responsab pour finans, Msye Maurice Loustau-Lalanne, ki ti donn sa lenformasyon lasanble yer bomaten letan i ti pe reponn en kestyon poze par manm elekte pour Mont Fleuri, Jean François Ferrari.\nMsye Ferrari ti anvi konn polisi Minister Finans konsernan peyman dividend par bann lakonpannyen paraetatik ek lezot lazans.\nMinis Loustau-Lalanne ti fer resorti ki parmi bann lakonpannyen paraetatik i annan serten ki komersyal e lezot ki’n kree pour delivre bann servis avek en bi polisi piblik e dan sa 2 kategori gouvernman i ekspekte ranmas dividend (reveni ki bann lakonpannyen i donn gouvernman toulezan) avek bann ki komersyal.\n“A ler aktyel napa en polisi formel ki’n adopte me pandan plizyer lannen Minister Finans in servi en polisi enformel kot i fer kalkilasyon lo konbyen dividend i ekspekte ranmase e fer konnen sa bann lantrepriz lo konbyen zot pou peye. Dividend i peye avek Sosyete Seselwa pour Lenvestisman (SSI) ki answit pey gouvernman.\nLotorite Laviasyon Sivil Sesel (SCAA), Lotorite Por Sesel (SPA), Lotorite Servis Finansyel (FSA) zot, zot fer zot peyman direkteman avek Minister Finans. Me vi ki gouvernman pandan sa bann dernyen lannen pe met lanfaz lo bonn gouvernans ek latransparans dan zesyon sa bann lantrepriz piblik, PEMC pe travay lo plizyer polisi konzwentman avek Minister Finans e parmi i en polisi pour dividend ki dan faz final e pou ganny prezante tre byento avek Konsey Minis.\n“Sa polisi pou pran ankont plizyer fakter parey donn direktiv lo bann performans target kourt ek lonterm e osi portfolio lenvestisman sa bann lantrepriz ki a permet gouvernman annan lenformasyon konkret lo ki kalite performans pou ekspekte avek bann lantrepriz piblik, konbyen taks i pou ranmase e konbyen dividend i pou kolekte. Anplis ki sa gouvernman i ava osi dan en pli bon pozisyon pour konnen ki bann lenvestisman sa bann lantrepriz pe anvizaze,” Minis Loustau-Lalanne ti eksplike.\nDan en kestyon siplemanter, Msye Ferrari ti oule konnen si dan tou ka lotorite Minister Finans i ganny respekte vizavi demann ki i fer pour bann lakonpannyen komersyal pey zot dividend e si i annan serten defayans dan lalwa ki permet serten lakonpannyen komersyal pour deside zot menm si zot anvi pey dividend ou non? Minis ti eksplike ki tyermenn bord sa bann lakonpannyen i ganny averti an ekri lo nivo dividend ki zot ekspekte peye. I dir in annan de ka pour rezon lenvestisman dan sa bann lakonpannyen ki fer ki zot pa’n reisi pey nivo ki zot ti devret.\nMe i annan osi de ka kot zot performans in depas zot bidze e la zot in pey enpe plis dividend.\n“Mon pa krwar ki i annan ki pe deliberaman gard larzan pour divers lezot rezon akoz mon krwar i annan sa dyalog konstriktif antre nou. Me mon santi i ava pli bon annan en polisi kler lo dividend pour anmenn plis latransparans,” Minis Loustau-Lalanne in dir.\nMinis Loustau-Lalanne ti osi eksplik Lasanble rezon akoz kot serten lakonpannyen i bezwen pey zot dividend atraver SSI.\nDan sesyon yer bomaten Minis Loustau-Lalanne ti osi reponn plizyer lezot kestyon konsernan son minister poze par bann lezot manm.


Fanmir Noe i sirviv sa gran Deliz | Leson Labib pour zanfan\nLIR AN Acholi Afrikaans Albanian American Sign Language Amharic Arabic Armenian Azerbaijani Azerbaijani (Cyrillic) Basque Bassa (Cameroon) Batak (Karo) Bicol Bislama Boulou Brazilian Sign Language British Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Colombian Sign Language Croatian Czech Dangme Danish Dutch Ecuadorian Sign Language Edo Efik English Estonian Ewe Fijian Finnish Fon French Ga Galician Garifuna Georgian German German Sign Language Greek Guarani Gun Haitian Creole Hausa Herero Hiligaynon Hindi Hmong (White) Hungarian Iban Ibinda Igbo Iloko Indonesian Irish Isoko Italian Italian Sign Language Kabiye Kabuverdianu Kannada Karen (S'gaw) Kazakh Kekchi Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisonge Kongo Korean Kreol Seselwa Kwangali Kwanyama Latvian Lhukonzo Lingala Lithuanian Lomwe Low German Luganda Luo Macedonian Macua Malagasy Malay Malayalam Mam Marathi Maya Mazatec (Huautla) Mixe Moore Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngabere Nias Nigerian Pidgin Norwegian Nyungwe Nzema Okpe Ossetian Otetela Pangasinan Pidgin (Cameroon) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Cuzco) Quiche Quichua (Chimborazo) Quichua (Imbabura) Romanian Russian Samoan Sango Sena Sepedi Serbian Serbian (Roman) Sesotho (South Africa) Setswana Shona Sinhala Slovak Slovenian Spanish Sranantongo Sunda Swahili Swati Swedish Tagalog Tahitian Tamil Tandroy Tarascan Tatar Telugu Thai Tiv Tojolabal Totonac Tshwa Tsonga Turkish Twi Tzeltal Tzotzil Ukrainian Urhobo Uruund Valencian Venda Vezo Vietnamese Waray-Waray Wayuunaiki Wolaita Xhosa Yoruba Zapotec (Lachiguiri) Zulu\nWit dimoun i sirviv Deliz\nNoe, son fanmir ek bann zannimo ti antre dan lars. Zeova ti ferm laport e lapli ti konmans tonbe. Lapli ti tonbe, tonbe, delo ti monte e lars ti konmans flote. Apre en pe letan, later antye ti kouver avek delo. Tou bann move dimoun ki ti an deor lars ti mor. Me Noe ek son fanmir ti sen e sof dan lars. Ou kapab mazinen ki kantite zot ti kontan ki zot ti’n obei Zeova?\nLapli ti tonbe pandan 40 zour ek 40 lannwit, apre i ti arete. Delo ti konmans desann ptitapti. Finalman, sa lars ti rann lapel lo montanny. Me i ti ankor annan en kantite delo partou kote. Alor, Noe ek son fanmir pa ti kapab sorti dan lars deswit.\nDelo ti sek dousman dousman. An tou, Noe ek son fanmir ti reste dan lars pour plis ki enn an. Apre sa, Zeova ti dir zot ki zot kapab sorti dans lars e antre dan en nouvo lemonn kot tou bann move dimoun in ganny tire. Zot ti vreman rekonesan anver Zeova akoz i ti’n sov zot e zot ti ofer li en sakrifis pour dir li mersi.\nZeova ti kontan zot sakrifis. I ti promet ki i pa pou zanmen detri tou sa ki lo later ankor dan en deliz. Konman en laprev, i ti fer en larkansyel aparet pour premye fwa. Eski ou’n deza vwar en larkansyel?\nApre Zeova ti demann Noe ek son fanmir pour fer zanfan e ranpli later.\n“Noe ti antre dan lars e [dimoun] pa ti pran kont nanryen ziska ki Deliz ti vini e balye zot tou.”—Matye 24:38, 39\nKestyon: Ki ti arive apre ki Zeova ti’n ferm laport lars? Ki en larkansyel i fer nou mazinen?\nNoe “ti mars avek sa vre Bondye”\nKi defi Noe ek son madanm ti fer fas avek pour fer grandir zot zanfan? Ki mannyer zot ti demontre lafwa kan zot ti konstri lars?


Josette Folette – Institute of Early Childhood Development\nSeptember 27, 2019 by IECD 264\nJosette Folette pe vey zanfan depi 2006, depi ler in arete travay, e an 2017 in deside pour li anrezistre li osi koman en childminder avek Lenstiti pour Devlopman Pti Lanfans. I annan son de zanfan ki’n aprezan fini vin adilt san dout ki’n ede pour donn li sa lanmour e leksperyans pour okip zanfan. Koman en manman, Josette I en dimoun ki melanz son stil elve zanfan, I dir ki parfwa I sever me parfwa I pli kalm, I dir ou bezwen elve zanfan dapre son leksperyans lavi, ou bezwen donn li sa ki I pa gannyen dan lakour e konplimant zefor paran.\nPour le moman, Josette pe vey 7 zanfan ki enkli de pti baba depi laz 3 mwan ziska laz ki zot al lakres. I anploy en Asistan pour ed li donn sa bon servis bann paran. Dapre standar nasyonnal, en Childminder I kapab vey ziska 10 zanfan si I annan ase lespas ki ganny demande.\nPandan lazournen zanfan I annan zot bann pti aktivite ki zot fer, tel ki sansibilizasyon avek liv, byensir avek son lasistans, get kartoun, zwe zot bann zouzou; zot osi aprann bann diferan parti zot lekor, non zot paran, zot alfabet atraver desen e zwe, e bann lezot pti keksoz ki apropriye pour zot laz. Tousala I tre enportan pour ed zot avek zot devlopman e adaptasyon ler zot al lakres.\nMadanm Folette I osi prepar zot dezennen, I dir ki I fer byen atansyon ek bann alerzi konmela. Ler baba I fek komans manze zot komans par donn en kalite legim alafwa, e ler zot in asire ki zanfan i kapab manze la prezan zot komans melanze; zot ganny zot pti gadyak osi pandan lazournen.\nMalerezman, parey dan tou keksoz dan sa travay osi I annan defi. Josette I akonte ki I regretab ki dan lepase in annan serten paran ki pa’n onnet e ki’n tir zot zanfan kot li detrwa zour avan lafendimwan zis pour zot evite pey li. Me avek formasyon ki IECD in donnen, in aprann ki en fason pou protez li kont bann lensidan parey se par pran depozit, ki aprezan I fer avek tou paran. En lot keksoz ki I pa kontan se kan serten I deside pou retir zot zanfan kot li san averti li. I dir I napa problenm avek sa si zot in pey pou sa mwan ki in vey zot, me selman I enportan ki I konnen ki zot pe ale pou li kapab balans son travay “akoz ler en dimoun I ale, mazinen ki zot pe fer en lefe lo lezot dimoun. Mon bezwen pey mon Asistan, e petet mon ti ava kapab pran en lot zanfan, me si zot pa fer konnen mon ganny afekte.” Erezman konmela bann sirkonstans parey I tre rar.\nToudmenm Josette I byen atase avek son bann zanfan ki I veye e anefe I dir ki enn bann moman pli tris pour li se ler sa zanfan pe vin son dernyen zour e I pe al lekol “konmsi ou’n war li la toulezour, e son dernyen zour ou realize ki ou pa pou war li ankor parey, I fer ou sagren.” Me vi ki son bann paran I fer li bokou konfyans I toultan annan lot ki vini. Annefe laplipar paran ki’n komans anmenn zot zanfan kot li zot anmenn tou lezot zanfan ki vin apre.\nParey serten lezot Childminder, Madanm Folette in osi bezwen adapte son lakour pour sekirite ek konfor bann zanfan, I dir ki in bezwen aranz par deryer son flat e met beton ater, osi fer miray pour anpese ki zanfan I al dan landrwa ki kapab danzere pour zot, e enn de lezot pti travay. In osi enstal en telefonn lakaz e aste en televizyon pour zanfan. Erezman ki gouvernman atraver IECD I donn sa lasistans SR10, 000 ki’n ed en pe. E zisteman Madanm Folette, in war ki pour li se bann adaptasyon avek son lakaz ki’n pli gro lobstak pour li kapab vin en childminder, akoz ou bezwen absoliman aranze pou satisfer bann kriter. I dir ki parfwa pou ganny dimoun ki kalifye e ki ou kapab kont lo la pou fer sa bann louvraz i pran letan e bokou fwa serten zot servis I ase ser.\nMalgre tou bann defi ki I fer fas avek, Madanm Folette I kontan son desizyon pou vin en childminder e I dir ki I pou sey tenir ziska ler I nepli kapab. I dir ki son pasyans e lanmour pou zanfan I sa ki donn li kouraz pou fer sa louvraz tou le zour. Me I rapel nou ki disiplin I enportan “sak zanfan I sorti dan son fanmir, e sak fanmir I elve son zanfan dan son fason. Malerezman serten pa elve zot zanfan dan en fason ki fer zot antre byen dan lasosyete, e ler ou en Childminder ou bezwen sey fer fason ki ou kapab pour ed zot, akoz zot menm ki pou ed ou dan ou lavyeyes”.\nSon pli gran lafyerte I ler paran I akont li ki zot zanfan in vin sant en sanson, akont en zistwar oubyen repet en aktivite ki zot ti aprann avek li, sa I fer li war ki I fer en lenpak pozitiv dan zot lavi e fer li kontan. “Ou bezwen met sa lazwadeviv pour ou zanfan adapte byen avek ou, ler zot fek vini ou fer zot pti kapris, sirtou ler zot in vin kot ou en pe gran, selman fodre pa zanmen bliye ki zanfan I grandi parey ou’n montre li, alors ou bezwen montre li sa ki byen, malgre parfwa I pa pou kontan.”\n“Mon ti a voudre dir avek bann dimoun ki pe mazinen si zot pou anrezistre pou seye e eksperyanse pour zot menm, akoz sak dimoun son leksperyans I diferan. Ou ganny bokou formasyon, ou aprann bokou keksoz.”